**Latvijas Bankas noteikumu projekta "****Kritēriji kopējo ieguldījumu uzņēmuma atzīšanai par alternatīvo ieguldījumu fondu" anotācija**

|  |  |
| --- | --- |
| **Nosaukums** | Kritēriji kopējo ieguldījumu uzņēmuma atzīšanai par alternatīvo ieguldījumu fondu |
| **Dokumenta veids** | Latvijas Bankas noteikumi |
| **Izdošanas pamatojums** | Alternatīvo ieguldījumu fondu un to pārvaldnieku likuma 30. panta septītā daļa |
| **Mērķis un būtība** | Saskaņā ar Latvijas Bankas likuma pārejas noteikumu 3. punktu Latvijas Bankas un Finanšu un kapitāla tirgus komisijas līdz šā likuma spēkā stāšanās dienai izdotie ārējie normatīvie akti, vadlīnijas vai ieteikumi piemērojami līdz dienai, kad stājas spēkā attiecīgie Latvijas Bankas ārējie normatīvie akti, vadlīnijas vai ieteikumi, bet ne ilgāk kā līdz 2024. gada 31. decembrim.  Ņemot vērā minēto, ir izstrādāts Latvijas Bankas noteikumu projekts "Kritēriji kopējo ieguldījumu uzņēmuma atzīšanai par alternatīvo ieguldījumu fondu " (turpmāk – projekts), kas aizstās Finanšu un kapitāla tirgus komisijas 2020. gada 18. augusta normatīvos noteikumus Nr. 134 ''Normatīvie noteikumi par kritērijiem kopējo ieguldījumu uzņēmuma atzīšanai par alternatīvo ieguldījumu fondu'' (turpmāk – Noteikumi Nr. 134).  Projektā ir iekļautas normas, kas izriet no Eiropas Vērtspapīru un tirgu iestādes 2013. gada 13. augusta pamatnostādnēm Nr. ESMA/2013/611 ''Pamatnostādnes par galvenajiem jēdzieniem direktīvā par alternatīvo ieguldījumu fondu pārvaldniekiem'' (turpmāk – Pamatnostādnes; pieejamas: <https://www.esma.europa.eu/sites/default/files/library/2015/11/esma_2013_00600000_lv_cor1_.pdf>), un to mērķis ir noteikt vienotus kritērijus kopējo ieguldījumu uzņēmuma atzīšanai par alternatīvo ieguldījumu fondu.  Projekts nosaka galvenos kritērijus kopējo ieguldījumu uzņēmumam, lai to atzītu par alternatīvo ieguldījumu fondu, attiecīgi nodrošinot, ka, ja kopējo ieguldījumu uzņēmums tiek atzīts par alternatīvo ieguldījumu fondu, tā reģistrācija un pārvalde notiks saskaņā ar Alternatīvo ieguldījumu fondu un to pārvaldnieku likuma prasībām.  Pamatnostādnes ir adresētas uzraudzības iestādēm, lai tās varētu nodrošināt kopēju, vienveidīgu un konsekventu alternatīvo ieguldījumu fondu definīcijas piemērošanu atbilstoši Eiropas Parlamenta un Padomes 2011. gada 8. jūnija direktīvas 2011/61/ES par alternatīvo ieguldījumu fondu pārvaldniekiem un par grozījumiem direktīvā 2003/41/EK, direktīvā 2009/65/EK, regulā (EK) Nr. 1060/2009 un regulā (ES) Nr. 1095/2010 (turpmāk – Direktīva) 4. panta 1. punkta a) apakšpunkta prasībām. |
| **Leģitīmais mērķis** | Ikviens pamattiesību ierobežojums pamatojams ar apstākļiem un argumentiem, kādēļ tas vajadzīgs, proti, ierobežojums tiek noteikts svarīgu interešu – leģitīma mērķa – labad.  Projekts nepieciešams, lai noteiktu vienotus kritērijus kopējo ieguldījumu uzņēmuma atzīšanai par alternatīvo ieguldījumu fondu.  Nosakot vienotas prasības kopējo ieguldījumu uzņēmuma atzīšanai par alternatīvo ieguldījumu fondu, tiek nodrošināta vienota finanšu tirgus dalībnieku izpratne un pieeja regulējošo prasību interpretācijai un piemērošanai, kā arī iespēja esošajiem un potenciālajiem alternatīvo ieguldījumu fondu pārvaldniekiem saprast, vai fonds, ko tie plāno pārvaldīt, būtu uzskatāms par alternatīvo ieguldījumu fondu. |
| **Samērīgums** | Alternatīvo ieguldījumu fondu un to pārvaldnieku likums paredz, ka šajā likumā noteikto darbību drīkst veikt, tikai reģistrējoties vai saņemot licenci alternatīvo ieguldījumu fondu pārvaldnieka darbībai. Projekts, nosakot kritērijus kopējo ieguldījumu uzņēmuma atzīšanai par alternatīvo ieguldījumu fondu papildus Alternatīvo ieguldījumu fondu un to pārvaldnieku likumā noteiktajām prasībām attiecībā uz alternatīvo ieguldījumu fondu pārvaldnieka darbību, ļaus tam identificēt, vai pārvaldāmā kopējo ieguldījumu uzņēmuma plānotā darbība atbilst alternatīvo ieguldījumu fonda darbībai un vai pārvaldāmais kopējo ieguldījumu uzņēmums būtu uzskatāms par alternatīvo ieguldījumu fondu.  Atbilstošākais veids, kā noteikt vienotas prasības kopējo ieguldījumu uzņēmuma atzīšanai par alternatīvo ieguldījumu fondu, kas nodrošina Alternatīvo ieguldījumu fondu un to pārvaldnieku likuma 30. panta septītajā daļā noteikto prasību izpildi, ir izdot finanšu tirgus dalībniekiem saistošus noteikumus.  Projekts kopumā un tajā ietvertās tiesību normas atbilst samērīguma principam, jo:   * pirmkārt, ar projektu un tajā ietvertajām prasībām tiek sasniegts leģitīmais mērķis; * otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē; * treškārt, labums, ko iegūs sabiedrība, būs lielāks par projektā ietverto prasību radītajām negatīvajām sekām.   Projektā iekļautās prasības atbilst Pamatnostādnēm.  Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu vienveidīgu piemērošanu un Alternatīvo ieguldījumu fondu un to pārvaldnieku likuma ievērošanu.  Ņemot vērā iepriekš minētos apstākļus, sabiedrības ieguvums būs lielāks par papildu slogu un resursu ieguldījumu, kas konkrētajam finanšu tirgus dalībniekam varētu rasties ar uzliktajiem pienākumiem, un tos atsver sagaidāmie ilgtermiņa ieguvumi stabilāka finanšu sektora veidā. |
| **Spēkā stāšanās** | Atbilstoši Latvijas Bankas likuma 8. panta otrajai daļai – nākamajā dienā pēc noteikumu publicēšanas oficiālajā izdevumā ''Latvijas Vēstnesis''. |
| **Ietekme uz Latvijas Bankas budžetu** | Nav ietekmes uz Latvijas Bankas budžetu. |
| **Administratīvā sloga un izmaksu novērtējums (tirgus dalībniekiem)** | Salīdzinājumā ar spēkā esošajiem Noteikumiem Nr. 134 projekts neparedz jaunas prasības vai izmaiņas finanšu tirgus dalībniekiem. |
| **Saistītie dokumenti** | Ar projektu saistītie dokumenti:   1. Alternatīvo ieguldījumu fondu un to pārvaldnieku likums; 2. Noteikumi Nr. 134; 3. Pamatnostādnes; 4. Direktīva. |
| **Saskaņošana ar Eiropas Centrālo banku** | Nav nepieciešama. |
| **Saskaņošana ar citām publiskām un privātām personām** | Noteikumu projekts 2024.gada 1.oktobrī tika publicēts Latvijas Bankas tīmekļvietnes www.bank.lv sadaļas "Tiesību akti" apakšsadaļā "Sabiedrības līdzdalība", aicinot priekšlikumus iesniegt līdz 2024.gada 15.oktobrim.  Vienlaikus par noteikumu projektu un notiekošo sabiedrības līdzdalību tika informēta Latvijas Privātā un Iespējkapitāla asociācija. |
| **Saskaņošanas rezultāti** | Sabiedrības līdzdalības rezultātā par noteikumu projektu netika saņemti iebildumi vai priekšlikumi. |